Sfidat e Kosovës dhe roli i UNMIK-ut
Shefi i misionit, Lamberto Zanier thotë se UNMIK-u lehtëson marrëdhëniet e Kosovës me vendet që nuk e njohin atë.
UNMIK-u në Kosovë duket sikur ka mbetur në mes të një fushe ku nga njëra anë ndodhet Këshilli i Sigurimit dhe nga ana tjetër autoritetet e qeverisë së Kosovës. Roli i UNMIK-ut ka ndryshuar që nga shpallja e pavarësisë së Kosovës në shkurt 2008, dhe ky mision tani merret më shumë me çështjen e pakicave dhe ndërmjetësimin mes qeverisë së Kosovës dhe vendeve që nuk e njohin atë, thotë shefi i UNMIK-ut, Lamberto Zanier. I dërguari i posaçëm i Sekretarit të Përgjithshëm të OKB-së në Kosovë i bëri komentet për Zërin e Amerikës para takimit që mbahet sot në Këshillin e Sigurimit në Nju Jork. Me shpalljen e pavarësisë së Kosovës, UNMIK-u e humbi pushtetin e tij përballë autoriteteve kosovare. Megjithatë, shefi i UNMIK-ut dhe i dërguari i posaçëm i Sekretarit të Përgjithshëm të OKB-së, Lamberto Zanier, thotë se misioni, i cili tani ka thuajse karakter politik, lehtëson marrëdhëniet e Kosovës me vendet që nuk e njohin atë. Zoti Zanier thotë se as vendimi i Gjykatës Ndërkombëtare të Drejtësisë nuk duket se ka ndikuar shumë në ndryshimin e qëndrimit politik të vendeve në Këshillin e Sigurimit të OKB-së. Kohët e fundit, Beogradi ra dakort për herë të parë të zhvillojë bisedime të drejtpërdrejta me Prishtinën mbi çështje të interesit të përbashkët që nuk do të përfshinin statusin. Por me rënien e qeverisë së Kosovës dhe zgjedhjet e jashtëzakonshme, këto bisedime ende nuk dihet se si do të ecin dhe se çfarë çështjesh do të përfshihen në to. Zoti Zanier e sheh dialogun që mund të zhvillohet mes Prishtinës dhe Beogradit si rrugë drejt prespektivës evropiane, si mënyrë e hapur ku mund të trajtohen çështjet për t’i zgjidhur ato sa më mirë të jetë e mundur, pra si skenar pozitiv që OKB-ja vetë e mirëpret. Shefi i UNMIK-ut megjithatë tërheq vëmendjen tek çështja e pjesës veriore të Mitrovicës, për të cilën thotë se situata duhet trajtuar me kujdes për të mos krijuar mungesë stabiliteti në një periudhë afatgjatë. Shefi i UNMIK-ut thotë se kjo çështje duhet të zgjidhet në mënyrë konstruktive, çka do t’i jepte misionit të tij edhe një strategji për të dalë nga Kosova. OKB-ja, thotë ai, ka investuar shumë në vend dhe nuk synon të largohet duke lënë pas çështje të pazgjidhura. Zoti Zanier i bëri komentet gjatë një takimi në Universitetin Xhons Hopkins në Uashington.